tomron87/hebrew-wikipedia-sentences-corpus huggingface dataset:
בישופ זועם על כך ויורה בקייבל בזמן שזה האחרון מחליק לתוך העתיד.
הוא מחטיא ופוגע במקום זאת בפרופסור אקס.
כתגובה, סייקלופס תוקף את בישופ במטח אנרגיה מעיניו.
לאחר שפרופסור אקס נורה, גופתו משוגרת משם, וסייקלופס מכריז שהאקס-מן לא קיימים יותר.
קייבל מופיע בעתיד כשהתינוקת בזרועותיו.
הסיפור מסתיים כאשר הוא מציין שעכשיו מתחיל החלק הקשה.
קבוצת האקס-מן התפרקה, וסייקלופס ואמה פרוסט יוצאים לחופשה בארץ הפראית אך נקראים לסן פרנסיסקו בידי אנג'ל.
מרטיניק ג'ייסון מחזיקה באנג'ל, אייסמן, וורפאת' וחפציבה תחת שליטתה.
השניים מביסים את מרטיניק ומשחררים את חבריהם ואת העיר - כולל את ראש העיר - משליטתה.
ראש העיר מביעה את תודתה ומציעה להם להתגורר בעיר, ובנוסף דוחה את הצטרפותה של העיר ל"יוזמת חמישים המדינות".
מרטיניק נמלטת בעזרתה של אישה מסתורית.
חיה חוזר לחורבות אחוזת אקס ומשמיד את תיקי המוטאנטים מרחבי העולם אותם אספה קבוצת אקס-מן.
נייטקרולר, וולברין וקולוסוס עורכים מסע באירופה אך הם נלכדים ברוסיה בידי גורמים שמנסים לגלות מדוע מאורעות "בית אם" גרמו לכך שבאמריקה קיימים מוטאנטים וברוסיה לא.
הם נמלטים ומתעמתים מול אומגה רד.
גם רוג עורכת מסע משל עצמה, וזאת לאחר שזכרונותיה הישנים נמחקו בעקבות מגעה של התינוקת.
קבוצת אקס פקטור חקירות מתמודדת עם אובדן חבריה, וריין סינקלר עוזבת כדי להצטרף לקבוצת אקס פורס.
ליילה מילר לכודה בזמן העתיד וג'יימי מדרוקס נושא כעת סימן "M" על עינו.
ריקטור עוזב את הקבוצה בעקבות אירועי "תסביך משיח".
חברי "השוליות" מוצאים את אקסבייר, שנשמר בחיים הודות למוטאנטית אומגה סנטינל.
הנבל אקסודוס מרפא את מוחו הפגוע, אך אקסבייר מנהל עמו קרב מנטלי ומרפא בעצמו את מוחו.
גמביט מגן עליו מפני חברים מגילדת הגנבים.
רוברטו דה קוסטה וסבסטיאן שו מנהלים ביניהם מאבק כוח במועדון הלפייר על חפץ שברשותו של שו.
קייבל מנסה להגן על התינוקת בזמן העתיד בזמן שהוא נרדף בידי בישופ.
זה האחרון מנסה למנוע את התרחשות העתיד הדיסטופי שלו על ידי הריגתה.
קייבל פוגש בקאנונבול המבוגר בעתיד, שאומר לו שארבעתם הם המוטאנטים האחרונים שנותרו בעולם.
קאנונבול מגן על קייבל ועל התינוקת בזמן שמכשיר המסע בזמן מתקלקל, אך הוא נהרג בידי בישופ.
אולם, קורבנו העניק לקייבל מספיק זמן כדי להימלט.
מעט לאחר מכן, בישופ מופיע במפקדתו של פורג' וגונב יד רובוטית שתשמש במקום זרועו החסרה.
בנוסף, הוא גונב את רישומיו של קייבל על המסע בזמן ומנסה לשכתב אותם אך לא מצליח בעקבות פרדוקס של מסע בזמן.
אנתולוגיית הסיפורים "הייעוד הגלוי" מביאה את השינוי בקבוצת האקס-מן לאחר מעברם לסן פרנסיסקו.
זו הפעם הראשונה שהקבוצה משנה את מקום מפקדתה לאחר שעברה באופן זמני לאוסטרליה בשנות ה-80. בחוברות 'אקס-מן המופלאים' (Uncanny X-Men #500-507), הקבוצה עוברת לסן פרנסיסקו ושולחת הזמנה טלפתית לכל המוטאנטים באשר הם.
סדרת החוברות מתעדת את הקרבות הראשונים של הקבוצה עם מגנטו, זקיפי הסנטינל וכת הלפייר.
כמו כן, מוצגת לראשונה אחוות המוטאנטיות ומתברר שמדלין פריור חיה.
קבוצת "אקס-מן המדהימים" (Astonishing X-Men #25-30) מופיעה בהרכבה החדש, וכוללת את סייקלופס, אמה פרוסט, חיה, סטורם, וולברין וארמור.
הקבוצה חוקרת את נסיבות מותו של מוטאנט שלא התגלה עד כה.
בסדרת "קייבל" (Cable Vol.2 #6), קבוצת אקס פורס לוכדת את בישופ ומביאה אותו למפקדת האקס-מן בסן פרנסיסקו, בשעה שקייבל נלחם בזמן העתיד.
בחוברות "אקס-מן: ירושה" (X-Men Legacy #215-216), סייקלופס נפגש בחשאי עם אקסבייר כטובה אחרונה למורה שלו לשעבר.
חברי מועדון הלפייר דנים בעזיבתו של סאן-ספוט.
כאשר סבסטיאן שו מנסה לארגן סדר, השדרוגים הקיברנטיים של המוטאנט קסטלמיר מנטרלים חבר נוסף של המועדון.
רוג עושה את דרכה למפקדתם הקודמת של האקס-מן באוסטרליה ומנהלת שיחה מלב אל לב עם מיסטיק, שאישיותה עדיין נמצאת בתוכה מאז אירועי "תסביך משיח".
בחוברות "אקס-מן הצעירים" (Young X-Men #6-9), סייקלופס ממנה את סאן-ספוט ואת דניאל מונסטאר כמורים רוחניים לקבוצת "אקס-מן הצעירים", שמונה את אינק, אנול, רוקסלייד ודאסט.
הקבוצה קובעת את בסיסה בקתדרלה נטושה.
מלחמת המשיח הוא אירוע קרוסאובר] ביקום מארוול שפורסם בחוברות קייבל ואקס פורס על ידי חברת מארוול קומיקס בין מאי ליולי 2009 למשך 7 חוברות.
את הסיפור כתבו קרייג קייל, כריסטופר יוסט ודוויין סוירצ'ינסקי.
"מלחמת המשיח" הוא האמצעי בטרילוגיית סיפורים שהחלה ב"תסביך משיח" ומסתיימת ב"הביאה השנייה".
סייקלופס מאלץ את קבוצת אקס פורס לעבור דרך זרם הזמן במרדף אחר קייבל והתינוקת, הופ, וקוטע את משימתם נגד מלכת המצורעים למרות מחאותיו של וולברין.
קבוצת אקס פורס מגיעה לשנת 2973 עם מרווח זמן של כ-32.5 שעות להשלים את משימתם בטרם מכשיר הזמן יאיץ את הביולוגיה שלהם ויהרוג אותם.
אליקסיר מסיר את רצועת הזמן שלו, אך באופן מסתורי אינו חוזר לזמן ההווה.
כאשר המעלים מגלה שכוחות הטלפורטציה שלו גם אינם פועלים, הוא נורה בידי צלף, שמתגלה כדדפול העתידי.
חברי אקס פורס לוקחים את דדפול איתם כדי לחפש את קייבל, ו-X-23 מאתרת אותו בבנין האו"ם הישן.
וולברין עושה את דרכו פנימה ומוצא את הופ, אך ניצב בפני איומי אקדח בידי קייבל.
כששאר חברי הקבוצה מוצאים אותם, קייבל אומר להם שהם נכנסים למלכודת, ומראה להם את מצודתו השמיימית של אפוקליפס במרחק.
דדפול אומר לאקס פורס ולקייבל את ההיסטוריה שלו מזה 900 שנים, ומגלה להם שסטרייף שולט בעתיד הזה, ולא אפוקליפס.
קייבל מסרב להאמין בכך, אך לפני שהוויכוח מתלהט הם נארבים בידי חייליו של סטרייף.
מתגלה כי סטרייף כרת ברית עם בישופ, שמסכים לעזור לסטרייף להרוג את אפוקליפס בתמורה למותו של קייבל.
בישופ נמנע מלחשוב על משימתו האמיתית (שהיא להרוג את הופ) מתוך פחד ממעשיו של סטרייף אם זה האחרון יקרא את מחשבתו.
כאשר אקס פורס מביסים את חייליו של סטרייף, ארכאנג'ל עף משם באופן פתאומי.
דומינו מתחילה לחשוד בדדפול, שמציין שסטרייף השתגר ממצודתו ומתכוון להרוג את כולם.
בינתיים, ארכאנג'ל חוקר מערה ומוצא בה את אפוקליפס פצוע אנוש אך עדיין חי.
אקס פורס וקייבל נלחמים נגד סטרייף אך אינם יכולים להתחרות בכוחותיו הטלקינטיים.
קייבל מפוצץ מספר חומרי נפץ שגורמים לצוק להתמוטט, מתוך תקווה שהדבר יעניק לאקס פורס הזדמנות לסגת, אך סטרייף לוכד את הופ ואת וורפאת'.
למרות שוורפאת' עובר עינויים רבים, הוא מסרב לחשוב על הופ וממשיך להתעמר בסטרייף.
בישופ משתמש בהסחת הדעת הזו כדי לנטרל את סטרייף בעזרת רכיבי ננוטכנולוגיה ומנסה להרוג את הופ, אך כאשר הוא מכתר אותה סטרייף מתאושש ומביס אותו.
חשיבותה של הופ מתגלה כאשר סטרייף סורק את מוחו של בישופ.
הוא מתקרב אליה, והיא מסירה את קסדתו וחושבת אותו בטעות לקייבל בתחפושת.
בינתיים, קבוצת אקס פורס מתפצלת לשניים - וולברין, אליקסיר וקייבל הולכים להתמודד עם סטרייף, בעוד דומינו, X-23, המעלים ודדפול מחפשים אחר המקור ששומר עליהם לכודים בעתיד.
וורפאת' נתקף בזעם כשהוא רואה את הופ בידיו של סטרייף, ומנסה להביס אותו, אך לשווא.
כעת כשוורפאת' ובישופ הובסו, סטרייף ממתין בביטחון להגעתו של קייבל, שפותח במתקפה טלפתית אך מובס בקלות.
סטרייף מגלה עד מהרה את האמת מאחורי המתקפה הטלפתית - להסוות את וולברין, שתוקף אותו בפראות.
אליקסיר מנצל את ההזדמנות כדי להשתמש במגע המוות שלו על סטרייף, אך זה האחרון הודף את השניים בעזרת הטלקינזיס שלו.
הוא מאלץ באופן טלפתי את אליקסיר לרפא אותו ומאלץ את וולברין לדקור את עצמו בעיניים.
בינתיים במערה, ארכאנג'ל נאבק בהחלטה להרוג את אפוקליפס השברירי, אך לבסוף נמנע מלעשות זאת.
הוא נותן לאפוקליפס שתי נוצות מתכתיות, בהן נעזר אפוקליפס כדי להצעיר את חייו.
לאחר מכן, אפוקליפס מציע לו שהשניים יהרגו יחדיו את סטרייף.
דומינו, X-23, המעלים ודדפול מאתרים לבסוף את המקור שמונע מקבוצת אקס פורס לחזור לזמן ההווה: המוטאנטית קידן ניקסון אשר קשורה בספינת חלל למתקן שמשתמש בכוחות תמרון הזמן שלה כדי לשמור על מצודתו של סטרייף מחוץ לזרם הזמן.
בעוד דומינו ו-X-23 מתווכחות מה לעשות עם קידן, דדפול מודיע בפתאומיות שהוא הולך להציל את "אותה ילדה משיחה מעצבנת" ועוזב.
בינתיים, קייבל ובישופ מתאוששים מהתקפותיו של סטרייף ונלחמים אחד בשני, עד שבישופ מותיר את קייבל להילחם לבדו נגד וולברין, שסובל מפגיעה מוחית.
כאשר בישופ מתעמת מול סטרייף והופ, קייבל מתערב וכמוהו גם וולברין, שתוקף את סטרייף.
בשעה שסטרייף מצליח להביסם בשנית, דדפול מגיע עם תותח לייזר גדול ויורה בו.
וולברין מתחיל להחלים ודדפול מתחיל בחגיגות, אך סטרייף חוזר וקורע את דדפול לשניים.
בינתיים, ארכאנג'ל מחזיר את אפוקליפס למצודתו השמיימית, שם הוא מחלים לגמרי, והשניים מתכוננים להתעמת מול סטרייף.
וולברין, אליקסיר, וורפאת' וקייבל מתכוננים להילחם נגד סטרייף, אך מתקן הזמן מגיע לאפס ומנסה לשלוח את אקס פורס בחזרה בזמן.
קידן עדיין חיה ומחוברת למתקן הספינה, ולכן אקס פורס נשארים בזמן העתיד ומתחילים לסבול מתופעות לוואי שמחלישות אותם.
דומינו הורגת את קידן באמצעות ירייה בראשה למרות מחאותיה של X-23, והמעלים מסיר את רצועת הזמן שלו וחוזר לזמן ההווה.
שאר חברי הקבוצה נשארים כדי לעזור לקייבל, שממשיך להילחם בסטרייף עד אשר ארכאנג'ל ואפוקליפס מגיעים לבסוף.
אפוקליפס מכריז כי הוא נוקה מכל חולשותיו הקודמות וכי עידנו של סטרייף הגיע לקיצו.
בישופ משתמש בהסחת הדעת הזו כדי לנסות פעם נוספת ולהתנקש בחייה של הופ, אך הוא נעצר בידי קייבל.
במאבק המתחולל, ידו של בישופ נמצאת על העליונה אך וולברין מוציא את עינו.
ארכאנג'ל ואפוקליפס מביסים את סטרייף, ובישופ נמלט בתוך זרם הזמן.
אפוקליפס חש בכוח רב שחבוי בתוך הופ, ומחליט שהיא ראויה לאצור בתוכה את הווייתו, אך ארכאנג'ל דורש ממנו להחזיר אותה כתשלום על כך שחס על חייו.
אפוקליפס מסכים, מוסר את הופ לקייבל, ומזהיר אותו שרגש יהיה הדבר אשר יגרום למפלתו.
בעוד קבוצת אקס פורס עוזבת את המצודה, אפוקליפס משתגר משם כשהוא גורר מאחוריו את סטרייף ומבטיח להעביר לו את הווייתו.
כאשר קייבל והופ קופצים לתוך זרם הזמן, חברי אקס פורס נשארים מאחור כדי למקם את עצמם לקראת חזרה.
וולברין, ארכאנג'ל ואליקסיר עושים את דרכם לבנין האו"ם, היכן שהם מקווים למצוא את הליון ואת סורג' כאשר יקפצו חזרה לזמן ההווה.
כשהשלושה מסירים את רצועות הזמן שלהם, דומינו ו-X-23 נאבקות להגיע חזרה לבנין שבו בום-בום מוחזקת בידי מלכת המצורעים.
דומינו מתעוורת, ו-X-23 חותכת את רצועת הזמן שלה, בראותה שדומינו לא תצליח.
היא נשבעת להציל את בום-בום, בתמורה לכך שדומינו תעזור לקידן היכן שהיא לא הצליחה.
X-23 זוחלת לכיוון מטרתה, ומסירה את רצועת הזמן שלה בדרכה להרוג את מלכת המצורעים.
באפילוג של הסיפור, בישופ נשבע לאתר את הופ, כשהוא חסר זרוע ועין.
הביאה השנייה הוא אירוע קרוסאובר ביקום מארוול שפורסם בחוברות אקס-מן על ידי חברת מארוול קומיקס בין מרץ ליולי 2010 למשך 23 חוברות.
את הסיפור כתבו קרייג קייל, כריסטופר יוסט, מאט פרקשן, זב ולס ומייק קארי.
"הביאה שנייה" הוא האחרון בטרילוגיית סיפורים שהחלה ב"אקס-מן: תסביך משיח" והמשיכה ב"אקס-מן: מלחמת המשיח".
המוטאנט נוסע הזמן קייבל ממשיך במאמציו להציל את הילדה הופ מידיו של בישופ, שרודף אחרי משיחת המוטאנטים מאז רגע לידתה, בו בעת שנבל-העל באסטיון פותח במתקפה חסרת תקדים נגד האקס-מן.
הסיפור ממשיך עלילות נוספות משנת 2009 כמו "אוטופיה", "אומת אקס" ו"נקרושה".
סיפור העלילה עוקב אחר שובם של קייבל והופ מזמן העתיד לזמן ההווה.
עצם חזרתם מצית תגובה מצד גורמים אנטי-מוטאנטים כבאסטיון ובני בריתו בוליבר טראסק, ויליאם סטרייקר, סטיבן לאנג, גריידון קריד וקמרון הודג'.
באסטיון אומר להם שמשיחת המוטאנטים חזרה ונותן להם הוראה להרוג אותה.
קרב אש פורץ במלון דרכים בין קייבל, הופ וקבוצת "המטהרים" של סטרייקר.
וולברין והאחרים מגיעים כדי לעזור להם.
כאשר צוות אלפא (שכולל את וולברין, X-23, אנג'ל, קולוסוס, נייטקרולר, פסיילוק ומג'יק) נלחם בסטרייקר ובקבוצתו, מג'יק עושה את דרכה להופ בהוראותיו של וולברין כדי לשגר אותה לאוטופיה, אי המקלט למוטאנטים.
אחד מחברי המטהרים פותח שער לממד לימבו שמג'יק אינה יכולה לשלוט בו, והיא נמשכת אליו באמצעות זרועות דמוניות.
קבוצתו של סטרייקר מנטרלת את נייטקרולר באמצעות נשקים מיוחדים שמונעים ממנו להשתגר.
קבוצתו של וולברין מוצאת את קייבל ואת הופ ולאחר עימות קצר עם קבוצה יריבה נוספת, האקס-מן וקייבל מחליטים על טקטיקה להסחת דעתם.
קייבל נשאר מאחור עם כמה מחברי אקס-מן לאחר שלמדו מהמוטאנטים החדשים שיש איתור על קייבל, בזמן שרוג, הופ ונייטקרולר עוזבים כדי להגן על הילדה.
במקביל, חברי המוטאנטים החדשים מגיעים למתקן של קמרון הודג'.
בקרב ביניהם לבין הודג', הוא משפד את רגלה של קארמה, מה שמצריך את קטיעתה.
המוטאנטים החדשים מנצחים בקרב כאשר צבאו של הודג' נהרג בידי וורלוק לבקשתו של סייפר - הוא סופג את כוח החיים באמצעות החיבור המשותף שלהם לוירוס טכנו-אורגני.
המוטאנטים החדשים מזהירים את סייקלופס מפני המגדלים של באסטיון.
באסטיון שם למטרה את המוטאנטים בעלי כוחות הטלפורטציה.
במתקפת טילים, סייקלופס מאבד קשר עם קבוצות האלפא והבטא.
קבוצת אלפא מותקפת בידי חיילים משוריינים ומטוס סילון, וכתגובה, פסיילוק שולחת את X-23 באופן טלקינטי כדי להשתלט על המטוס.
נייטקרולר, רוג והופ מגיעים לנבדה, ובאסטיון מופיע לפניהם ומכה באכזריות את רוג.
בדיוק כאשר באסטיון שולח את ידו להרוג את הופ, נייטקרולר משתגר ביניהם ומשתפד בחזהו.
הוא משגר בשארית כוחותיו את הופ לאוטופיה, ואומר לה שהוא מאמין בה לפני שהוא מת.
כשקבוצת אלפא חוזרת לאוטופיה, קולוסוס רוצה שפיקסי תציל את אחותו איליאנה מממד הלימבו.
בנבדה, באסטיון מתקן את עצמו ואומר למאמיניו להתכונן לתוכנית ב'.
ברדת הלילה, האקס-מן נוכחים בעת הלווייתו של נייטקרולר, וחיה מטיל את האשמה על כתפיו של סייקלופס.
כשישה וחצי ק"מ ימית לסן פרנסיסקו, מועדון אקס חוקר אסדת קידוח ומגלה שעון עצר מתקתק.
לפתע מתרחש פיצוץ וסייקלופס משוכנע שמטוסי הציפור השחורה של הקבוצות הושמדו.
דונלד פירס עומד בין ההריסות ומתחרט על העובדה שלא יחיה לראות את השמדת הגזע המוטאנטי.
סייקלופס מחסל אותו בעזרת מטח אנרגיה אופטי ומתריע את האקס-מן מפני התקפה קרבה.
ללא מוטאנטים בעלי יכולת טלפורטציה, ללא מטוסים וללא מתקן האיתור סרברה, סייקלופס מכריז על כך שהם לכודים באוטופיה.
בינתיים, צוות המדע של מועדון אקס לכוד במלכודת לאחר שהתאושש מפיצוץ אסדת הקידוח ונותר נטוש לא הרחק מסן פרנסיסקו ואוטופיה.
לפתע, פיצוץ הרחק מהחוף מזעזע את האי אוטופיה.
האקס-מן מתאספים באזור המפרץ ומגלים שכיפת אנרגיה עצומה מכסה את סן פרנסיסקו ואוטופיה.
הקבוצה מנסה להשמיד את הכיפה אך לשווא.
נאמור מופיע ומודיע לסייקלופס שהכיפה נמשכת גם אל מתחת לפני הים והדבר למעשה אומר שצורתה כדורית.
בחורבות אסדת הקידוח, מועדון אקס מנסה לנתח את הכדור ולהיפטר ממנו.
לאחר הסבר מפורט של מדיסון ג'פריס, מועדון אקס מוצא את עצמו פנים אל פנים מול קבוצת האוונג'רס, שהופיעה לאחר שנדמה כי סן פרנסיסקו נעלמה מעל פני השטח.
בסן פרנסיסקו, מאגמה, נאמור וסייקלופס סוקרים את הנזק שנגרם בידי הכדור ונפגשים לאחר מכן בגשר שער הזהב.
בגשר, הם מבחינים בכדור כסוף וקטן יותר, ומסיקים מכך שהוא כנראה מפעיל את הכיפה.
האקס-מן מגיעים למקום, ותחת הוראתו של סייקלופס, אייסמן מתקיף את הכדור הכסוף אך נחנק מזרוע מתכתית גדולה שלופתת אותו.
שאר חברי האקס-מן מביטים באימה כאשר לגיון של זקיפי סנטינל מדגם נמרוד מגיחים.
כאשר צבא זקיפי הסנטינל מדגם נמרוד ממשיכים להגיח משער הזמן של באסטיון, קרב אימתני מתפתח בין האקס-מן ובני בריתם לבין כוחותיו של באסטיון.
האקס-מן מנצחים בקרב, אולם חלק מחברי הקבוצה סובלים מפציעות חמורות.
סייקלופס מורה לחברי הקבוצה החזקים ביותר לשמור על השער בזמן שהאחרים נלקחים בחזרה לאוטופיה.
באסטיון אומר לנתיניו שזקיפי נמרוד שהתעמתו מול האקס-מן היו רק חוליית תצפית.
באוטופיה, סייקלופס אוסף את חבריה העיקריים של האקס-מן ומתדרך אותם על המצב שנוצר בעקבות הקרב.
חיה מסביר שהשער של באסטיון מתופעל על ידי מקור כוח בלתי ידוע והוא עשוי מחומר מסתורי.
עוד הוא מסביר שהשער הוא זמני והוא מחבר אותם לתקופה אחרת בהיסטוריה.
פרודיג'י מאקס-מן החדשים סורק את השער ומגלה שלפחות 170 אלף זקיפים מחכים בצד השני.
סייקלופס מתחיל לתכנן אסטרטגיה חדשה שמסתמכת על כך שקייבל ישתמש בזינוק הזמן האחרון שלו כדי לקחת את קבוצת אקס פורס לעתיד ולנטרל את הזקיפים.
התגלית בדבר קיומה של קבוצת אקס פורס הסודית מחרידה את חברי האקס-מן, שלא היו מודעים לכך שהקבוצה הייתה קיימת או שרצחה איומים שונים לגזע המוטאנטים.
לאחר מכן, סייקלופס שולח לעבר שער הזמן את כל המוטאנטים הכשרים לקרב ואומר להם לחכות למתקפה.
קוקיות סטפורד אומרות לסייקלופס שגל נוסף של זקיפי נמרוד מגיע.
קולוסוס, נאמור, רוקסלייד ודאסט מתכוננים לקרב.
קייבל מפעיל את קפיצת הזמן וחברי אקס פורס עוזבים את תקופת הזמן הנוכחית.
קבוצת האקס-מן נלחמים עם זקיפי הנמרוד בכל רחבי העיר ובאוטופיה.
זקיף אחד מגיע לאוטופיה ופורץ את חומתה החיצונית.
סייקלופס מכבה מיד כמה מקומות המתחם מלבד לנחוצים ביותר, והפיצוץ שנוצר כתוצאה מכך משמיד את הזקיף.
בתוך העיר, סטורם, סורג', אייסמן, פסיילוק ופנטומאקס מצליחים להשמיד כמה מהזקיפים במאמצים משולבים, בשעה שבנמל אוקלנד נאמור נלחם בכמה מהם לבדו ומזעיק עזרה כאשר חמישה נוספים מופיעים לפתע.
למרות שרמות הכוח שלו חלשות בעקבות תרדמת, מגנטו מגן על אוטופיה נגד לגיון הזקיפים המסתער בזמן שחיה מפנה את הפצועים.
בזמן העתיד, קבוצת אקס פורס עושה את דרכה לתוך מרכז להרכבת זקיפי הסנטינל, היכן שסייפר משתלט על התכנות של מאסטר מולד, רובוט ענק שמשמש כמתקן אחסון נייד ומפעיל את הזקיפים.
עקב כך, הם משתקים את כל זקיפי הנמרוד, גם בעתיד וגם בהווה.
הקבוצה נמלטת בחזרה לשער הזמן יחד עם קייבל וסייפר, אך במהלך הכאוס המתחולל, X-23 מקבלת כוויות חמורות כאשר היא מנסה לעבור דרך השער.
חברי אקס פורס מגיעים למסקנה שרק חומר אנאורגני יכול לעבור דרך השער.
ללא כל אפשרות חלופית, קייבל מקריב את חייו כדי להחזיק את השער פתוח בזמן שהאחרים חוזרים לזמן ההווה.
בזמן ההווה, כל זקיפי הנמרוד נכבים לפתע, והאקס-מן מביטים בתדהמה ומנסים להבין את מה שמתרחש.
מחוץ לכיפה, באסטיון מופיע יחד עם גריידון קריד וסטיבן לאנג ומציין שבשעה שזקיפי הנמרוד אינם עוד, המוטאנטים עדיין לכודים וכי הוא יתמודד איתם לבדו.
לאחר שהופ הייתה עדה לקורבנו של קייבל, היא סופגת כוחות מחברי אקס-מן שונים כמו השריון המנטלי של ארמור והפלדה האורגנית של קולוסוס, והורגת בעצמה את קריד ולאנג.
בעזרתם של האקס-מן, היא מחסלת את באסטיון ומנפצת את הכיפה שמקיפה את העיר.
במדורה שנערכת לכבוד חגיגת הניצחון, אמה פרוסט שמה לב שלהבות המדורה מסביב להופ לוקחות את צורתה של הפניקס, והדבר מעורר בה פלשבק לסיפור אחוות המוטאנטיות, שבו ג'ין גריי שוחררה מהאשליות של ליידי מאסטרמיינד ונאמר לה "להתכונן".
פרוסט נתקפת באימה ומזהירה את סייקלופס.
בטרם היא מצליחה להזהירו, סייקלופס מיידע אותה שמתקן איתור המוטאנטים סרברה איתר חמישה מוטאנטים חדשים ברחבי העולם - טראנסוניק, ולוסידד, אויה, פריימל וזירו (שידועים מאוחר יותר בתור קבוצת "האורות").
סאגת הפניקס האפלה היא קשת סיפור נרחבת ביקום מארוול הבדיוני, שפורסמה בחוברות הקומיקס X-Men #129-138 בין ינואר לאוקטובר 1980 בהוצאת מארוול קומיקס.
את הסיפור כתבו כריס קלרמונט וג'ון ביירן, כשזה האחרון משמש גם כמאייר.
העלילה מתמקדת בדמותה של ג'ין גריי ובכוח הפניקס (עוף החול) המשתלט עליה.
לעיתים נוהגים לחלק את קשת הסיפור לשני חלקים - סאגת הפניקס, בה ג'ין מקבלת את כוח הפניקס ומתקנת את קריסטל מקראן, וסאגת הפניקס האפלה, העוסקת בהשחתת נשמתה של ג'ין ונפילתה.
זהו אחד מהסיפורים הידועים ביותר בתולדות הקומיקס האמריקאי.
כשני עשורים לאחר מכן, קשת הסיפור זכתה לסגירת מעגל עם פרסומו של "הפניקס: שירת הברבור" והמשכו "הפניקס: שירת מלחמה".
הסאגה עובדה במלואה בסדרה "אקס-מן: סדרת האנימציה".
סרטי הלייב אקשן "אקס-מן 2" ו"אקס-מן 3: המפלט האחרון" שאבו מספר אלמנטים מהסיפור, כאשר בסוף הסרט השני נראה סימן הפניקס במים לאחר שג'ין הקריבה את חייה למען הקבוצה, ובסרט השלישי דובר על אישיות אפלה שחבויה בתוכה ומשתלטת עליה.
סדרת האנימציה "אקס-מן: הדור הבא" רמזה עם סיום העונה הרביעית על גורלה של ג'ין גריי כמארחתה של הפניקס.
סדרת האנימציה "וולברין והאקס-מן" התייחסה אף היא לסאגת הפניקס האפלה בסוף עונתה הראשונה.
הסרט "אקס-מן: הפניקס האפלה" משנת 2019 מבוסס בצורה נאמנה יותר לסיפור.
בחזרתה ממשימה בחלל, ג'ין גריי נחשפת לקרינה הקטלנית של התפרצות סולארית, ולרגע קצר משיגה את מלוא הפוטנציאל של כוחות הטלפתיה והטלקינזיס שלה.
ג'ין נהפכת למחשבה טהורה חסרת גוף, ואז מייצרת לעצמה גוף כשהיא חוזרת לכדור הארץ עם תחפושת חדשה, והזהות והכוח של "הפניקס".
עם כוח אדיר זה, ג'ין מצליחה לתקן את קריסטל המקראן השבור, אבל אחרי כן מרסנת את כוחותיה מרצון כדי לשמור אותם תחת שליטתה.
הפוטנציאל העצום של ג'ין תופס את תשומת ליבו של מאסטרמיינד, שמנסה להוכיח את עצמו במטרה להתקבל לחוג הפנימי היוקרתי של מועדון הלפייר.
תחת הזהות הבדוייה ג'ייסון ווינגארד, מאסטרמיינד מחל בפיתוי ג'ין.
באמצעות מכשיר טלפתי שיצרה עבורו אמה פרוסט, המלכה הלבנה של מועדון הלפייר, מאסטרמיינד מקרין את אשליותיו ישירות לתוך מוחה של הפניקס.
אשליות אלו גורמות לה להאמין שהיא מחיה מחדש את זיכרונותיה של ליידי גריי, אחת מאבות-אבותיה, כאשר באשליות מאסטרמיינד היא הייתה בעבר המלכה השחורה של מועדון הלפייר, וכן המאהבת של אחד מאבות-אבותי ווינגארד.
הפניקס מקבלת בסופו של דבר את המלכה השחורה כזהותה האמיתית, תפקיד דקדנטי המאפשר לה לדחוף את עצמה ואחרים לגבולות הרגשות האנושיים, והיא שוברת את המחסומים והרסנים שהיא עצמה הקימה לכוחותיה.
ג'ין עוזרת למועדון הלייפר ללכוד את האקס-מן, ואהובה האמיתי של ג'ין, סייקלופס, מוצא את עצמו בקרב טלפתי מול מאסטרמיינד.
כאשר מאסטרמיינד הורג את סייקלופס בקרב המוחי, ג'ין מאבדת את אחיזתה בזהותה הישנה והמחסומים המנטליים האחרונים שהקימה נשברים.
הכוח האדיר שמציף אותה מהמם אותה, והיא משנה את שמה ל"פניקס האפלה".
היא מבינה את אשר מאסטרמיינד עשה לה, וכעונש יוצרת אשליה טלפתית שגורמת לו לחוות אלוהות, מה שמוציא אותו מעשתונותיו.
הפניקס, שרוצה להתנתק מזהותה של ג'ין גריי, רומסת את האקס-מן, ובורחת לגלקסיה רחוקה.
עם זאת, נראה שכוחה אינו גדול כפי שקיוותה, שכן המסע הבין-גלקטי משאיר אותה כמעט סחוטה לחלוטין.
כדי להתאושש, הפניקס האפלה שואבת את האנרגיה של כוכב שלידה, וגורמת לסופרנובה שהורגת את כל אוכלוסיית כוכב הלכת היחיד של הכוכב.
ספינת חלל של אימפריית השי'אר מחלה לתקוף אותה כדי למנוע השמדת כוכבים נוספים.
הפניקס האפלה משמידה את ספינת החלל בקלות, אך לא לפני שהם מדווחים עליה לקיסרית השי'אר לילינדרה.
מועצה גלקטית מתאספת, הכוללת את אימפריות הקרי והסקראל, ומחליטה שהפניקס האפלה מהווה איום אף יותר חמור מגלקטוס, ויש להשמידה.
בכדור הארץ, האקס-מן פוגשים את חיה, אקס-מן לשעבר שכרגע באוונג'רס.
הפניקס האפלה חוזרת לכדור הארץ, לבית משפחתה, ומוצאת עצמה נקרעת בין רגשותיה האנושים ליקיריה, ודחפיה ההרסניים החדשים כפניקס האפלה.
האקס-מן תוקפים אותה, אבל מובסים פעם נוספת.
צ'ארלס אקסבייר, המנטור של ג'ין, מופיע ואחרי דו-קרב טלפתי מצליח ליצור מערכת מחסומים מנטליים חדשים במוחה של ג'ין, שמאפשר לה להשתמש רק בכוחותיה המקוריים, ומחזיר אותה לאישיותיה המקורית.
השי'אר חוטפים את האקס-מן, מספרים להם על רצח העם שהפניקס האפלה אחראית לו, ודורשים החלת גזר דין מוות.
אקסבייר מתעמת עם לילנדרה ודורש ממנה ארינ'ן הלאר, דו-קרב שי'ארי של כבוד שלא ניתן לסרב לו.
אחרי התייעצות עם הקרי והסקראל, לילנדרה מסכימה.
למחרת, האקס-מן ומשמר השי'אר הקיסרי משוגרים לאזור הכחול של הירח כדי להילחם על גורלה של הפניקס.
משמר השי'אר מביס את רוב האקס-מן, כאשר רק סייקלופס וג'ין נשארים לבדם.
כשנראה שסקיילופס נהרג, צערה של ג'ין גובר על המחסומים המנטליים שאקסבייר שם במוחה, והיא חוזרת להיות הפניקס האפלה.
לילנדרה מפעילה את תוכנית אומגה, שתכליתה השמדת כל מערכת השמש, בתקווה שהדבר יהרוג את הפניקס האפלה.
אקסבייר מורה לאקס-מן לעצור את ג'ין כדי שלילנדרה תעצור את תוכנית החירום שלה.
הם נלחמים עד שהיא חוזרת לעשתונותיה.
תוך כדי שהיא מתאמצת להשאיר את כוחות הפניקס בשליטתה, ג'ין נפרדת מסקיילופס ומפעילה נשק קרי עתיק שמאדה אותה.
הוא מסיק שהיא תכננה להקריב את עצמה מהרגע שהם נחתו על הירח.
הסיפור מסתיים בסצנה עם אואטו הצופה, שמעיר כי "ג'ין גריי יכלה להמשיך לחיות כאלה, אבל היה לה יותר חשוב שהיא תמות כבת אנוש."
לפי ביירן, עם כל חוברת אקס-מן חדשה שיצאה, קלרמונט המשיך להעצים את כוחה של הפניקס וזו נהפכה לבעיה בקרב הכותבים שכן ג'ין נהפכה לאלמנט המרכזי בקומיקסים.
סטיבן גראנט הציע שהם יהפכו אותה לנבל כדי לפתור את הבעיה, ולבסוף הוחלט שזהו כנראה הפתרון הטוב ביותר כדי להחזיר את חוברות הקומיקס לאיזון הגיוני.
החלק בסאגה שמתרחש במועדון הלפייר (Uncanny X-Men #132–134) הושפע רבות מהפרק "A Touch of Brimstone" של סדרת הטלוויזיה הנוקמים, וחלק מהדמויות במועדון עוצבו במראה דומה לשחקנים שלוהקו בפרק זה כהכרה למקור ההשראה.
בקרב העורכים התעוררה מחלוקת רצינית לגבי סוף הסיפור.
ג'ים שוטר זוכר שמטרתו המקורית של סיפור הפניקס האפלה היה להציג אותה כאויב קוסמי עבור האקס-מן.
לפי זכרונו, רעיון זה היה הרעיון המקורי שנדון בינו לבין צוות הכתיבה, וזה היה הרעיון שאושר בסופו של דבר.
כשחוברת מספר 135 הייתה בשלבי עריכה אחרונים, שוטר הסתכל על התסריט לאחר הגהה ושם לב שהסיפור כלל הריסת מערכת שמש מיושבת, עם אזכור מפורש לכך שמליוני חיים אבדו.
לואיז סימונסון סיפר שלדעתו כעסו של שוטר על אלמנט זה בסיפור הוביל אותו לסילוק ג'ים סאליקרופ מעריכת הסדרה כמה חוברות לפני התכנון המקורי.
כששוטר שאל את סאליקרופ על כיוון העלילה ההמשכי שתכנן, הוא נענה שבסוף חוברת 137 כוחותיה של ג'ין נלקחים ממנה לתמיד על ידי השי-אר, והיא ניתנת חזרה לחסות האקס-מן.
שוטר לא הסכים עם התפתחות זו גם מבחינה סיפורית וגם מבחינה מוסרית.
הוא הקביל את הסיפור לסיטואציה בה לוקחים את הצבא הגרמני מהיטלר אך מאפשרים לו לשוב לנהל את המדינה, והרגיש שהאקס-מן לא היו מצליחים לשמור על יחסי ידידות עם מי שביצעה רצח-עם.
עם זאת, אחרי קריאה חוזרת של החוברות הם הסכימו עם שוטר שמנקודת מבטו של הקורא, לא היה נראה שהשתלטו על ג'ין, וקלרמונט הודה שגם בעת כתיבת הסאגה הוא אף פעם לא היה בטוח אם שולטים על ג'ין או שפעולותיה כפניקס האפלה היו פעולותיה שלה.
אחרי שיחה עם קלרמונט שוטר הציע כפשרה תרחיש בו ג'ין תאסר לנצח, וקלרמונט השיב שתרחיש זה לא אפשרי לדעתו, כי האקס-מן ירצו לנסות להציל את ג'ין ממאסר.
לפי שוטר, בתסכול רב קלרמונט הציע להרוג את ג'ין באופן מוחלט.
למרות ששוטר חושב שהצעה זו הייתה בלוף מצד קלרמונט, מאחר שזהו חוק לא כתוב שלא הורגים לנצח דמויות ראשיות, הוא הסכים להצעה זו אפילו אחרי התנגדויות מאוחרות יותר מצג קלרמונט עצמו ובריין.
בסוף הוחלט על ידי בריין וקלרמונט שג'ין תתאבד אחרי שהפניקס האפלה תחזור בשיא הקרב נגד המשמר המלכותי.
חוברת 137 נשארה ברובה ללא שינוי, אבל חמשת העמודים האחרונים נכתבו מחדש וצוירו מחדש מאפס עבור הסוף החדש, וקלרמונט השתמש בהזדמנות זו כדי לכתוב טיוטה חדשה לתסריט החוברת.
מסיבה זו, השוואה בין חוברת אקס-מן מספר 137 המקורית וזו שפורסמה לציבור חושפת מספר הבדלים בתסריט, שאינם קשורים לסוף הסיפור.
למשל, בגרסה המקורית של יום המנוחה, מספר מחברי האקס-מן חושבים על בעיות אישיות, בעוד שבגרסה שפורסמה הם כולם חושבים על ההחלטה להציל את ג'ין.
הסוף המקורי ראה אור ב-1984 באוגדן Phoenix: The Untold Story.
בנוסף לגרסה המקורית של חוברת 137, הוצג בו תעתיק דיון בין קלרמונט, בריין, סימונסון, סאליקרופ, שוטר והמאייר טרי אוסטין על השינוי בסיפור והסיבות לשינויו.
ג'ין גריי והפניקס כישויות נפרדות
מעט לפני פרסום חוברת 137 כותב הפרילנסר לעתיד קורט בוסייק, שהיה אז עדיין תלמיד בקולג', קרול קליש (לעתיד ראש מחלקת השיווק במארוול) וריצ'רד האוול (צייר לעתיד במרוול) שמעו על האירועים הקרבים ועל הצהרתו של ג'ים שוטר שג'ין לא תוכל לחזור לחיים בדרך שלא תמחק לחלוטין את אשמתה בפשעי הפניקס האפלה.
השלושה לקחו זאת כאתגר, וכתבו גרסת חזרה לחיים משל עצמם.
הרעיון של בוסייק כלל את התגלית שג'ין בעצם עדיין שהתה בתחתית מפרץ ג'מייקה בהקפאה אחרי התרסקות המעבורת המקורית, ויישות הפניקס השתמשה בגופה ובמוחה כמראה אל העולם, ליצירת העתק עוצמתי של ג'ין שהפך ליותר מעוות ככל שעבר הזמן.
ב-1982 הפניקס האפלה חזרה בקרוסאובר "The Uncanny X-Men and The New Teen Titans" בין DC למארוול, שנכתב על ידי כותב האקס-מן הרגיל כריס קלרמונט.
בסיפור (שלא נחשב לקאנון באף חברה) דארקסייד מחייה את ג'ין גריי כפניקס האפלה כחלק ממשימתו לגלות את משוואת האנטי-חיים.
בסוף הסיפור דארקסייד בוגד בפניקס האפלה וזו מקריבה את חייה כדי לעצור אותו.
ב-1983, מעט אחרי תחילת עבודתו ככותב פרילנסר, קורט בוסייק השתתף בכנס קומיקס באית'קה, ניו יורק, ולן אצל הכותב רוג'ר סטרן.
בשיחה שהתפתחה על אהבתם ארוכת השנים לאקס-מן, סטרן הביע חרטה על כך שלא הייתה דרך להחזיר את ג'ין לחיים, לא בצורה ששוטר יסכים לה.
בוסייק סיפר לו על הרעיון שלו מתקופת הקולג', ולא חשב שהדבר יוביל לשום דבר.
מאוחר יותר סטרן סיפר על הרעיון לג'ון ביירן, שהיה בזמנו הכותב והמאייר של ארבעת המופלאים.
ב-1985 ג'ים שוטר אישר סדרה חדשה שתאחד את האקס-מן המקוריים לקבוצה שנקראת אקס פקטור, שתכתב על ידי הפרילנסר הוותיק בוב לייטון.
כששמע על כך, ביירן התקשר ללייטון וסיפר לו על הרעיון של בוסייק כדרך להחזיר את ג'ין גריי מן המתים בצורה שתענה על הדרישה של שוטר לזיכוי מוחלט של ג'ין.
כדי להתחיל את ריצת אקס פקטור תוכנן קרוסאובר בן שלוש חוברות שיכלול חוברת מהאוונג'רס, חוברת מארבעת המופלאים והחוברת הראשונה של אקס פקטור, מה שעירב את כותב האוונג'רס דאז רוג'ר סטרן, כותב/מאייר ארבעת המופלאים דאז ג'ון ביירן וכותב האקס פקטור לייטון.
בוסייק, שעבד בזמן זה במארוול כעוזר פרילנסר בכתיבת מגזין "מארוול אייג'", קיבל את הקרדיט ותשלום לרעיונו, וערך מספר ראיונות במגזין עליו עבד כדי לקדם את הסדרה החדשה.
בראיונות כל פרט הנוגע להחזרת ג'ין לחיים צונזר כדי ליצור אווירת מסתורין, ולכן בוסייק נאלץ לצנזר כל מה שהיה קשור לרעיון שלו.
האל אוהב, האדם הורג הוא רומן גרפי בכיכובה של קבוצת אקס־מן שפורסם בחוברת הקומיקס Marvel Graphic Novel #5 מבית מארוול קומיקס בדצמבר 1982. את הסיפור כתב כריס קלרמונט ואייר ברנט אנדרסון.
קומיקס זה הוא דוגמה מובהקת ליחסים בין בני אדם למוטאנטים כמטפורה ליחסים בין־גזעיים במציאות, והתמה המרכזית בו נוגעת בדעה קדומה.
העלילה מביאה את סיפורו של הכומר ויליאם סטרייקר, שמעורר מחאת אנטי-מוטאנטים וחוטף את צ'ארלס אקסבייר בניסיון להשמיד את כל המוטאנטים.
בסיפור, גיבורי-העל אינם נלחמים בנבלי־על מחופשים.
אף על פי שמגנטו מופיע, הוא אינו יריבם כי אם בן בריתם נגד סטרייקר.
חברי האקס־מן בסיפור כוללים את פרופסור אקס, סייקלופס, סטורם, וולברין, נייטקרולר, קולוסוס, קיטי פרייד ואיליאנה רספוטינה.
הרומן הגרפי היווה בסיס השראה לסרט הלייב אקשן "אקס-מן 2" משנת 2003, השני בזיכיון סרטי אקס-מן.
באותה שנה ליציאת הסרט נכתב סיפור המשך, שהתפרסם בחוברות "אקסטרים אקס-מן" מספר 25-30.
שני צעירים מוטאנטים נמלטים מקבוצת שונאי מוטאנטים פנאטית בשם "המטהרים".
הקבוצה רודפת אחרי שני הילדים למגרש משחקים, שם חבריה יורים בהם למוות ומותירים אותם קשורים לנדנדה בצירוף שלט עליו רשום "מוטציות".
גופותיהם מתגלות בידי מגנטו, אויבם הוותיק של האקס־מן, שנשבע לגרום לאלה אשר הרגו אותם לשלם על פשעיהם.
בעיר ניו יורק, מנהיג המטהרים – הכומר ויליאם סטרייקר – מסיים לקרוא פסוק מהתנ"ך ומקבל שיחה מסוכני השטח שלו.
הם מגלים לו את ממצאיהם אודות קבוצת מוטאנטים שידועה בשם אקס־מן, על חברי הקבוצה, כוחותיהם, ומקום משכנם הסודי – בית הספר לילדים מחוננים ע"ש אקסבייר.
כאשר עוזרו נכנס לחדר כדי להכין אותו לשידור חדשות, סטרייקר רומז כי הוא ישמיד את האקס־מן.
בבית ספר לריקודים של סטפני "סטיבי" האנטר במרכז סיילם, קיטי פרייד מעורבת בקטטה עם תלמיד בשל הערותיו נגד המוטאנטים.
הקטטה מובילה אותם לרחוב, ופיטר ואחותו איליאנה מנסים להפריד בין הכוחות.
כשסטיבי יוצאת החוצה כדי לברר את פשר העניין, חברה של קיטי לספסל הלימודים אומר לה שהיא התקיפה אותו לאחר שאמר שהוא והוריו משתייכים למסע הצלב של סטרייקר נגד המוטאנטים, הטיח בה הערות פוגעניות וקרא לה אוהבת מוטציות.
סטיבי משלחת את הנער משם ומרגיעה את קיטי.
היא שואלת אותה האם הייתה מתעצבנת אם היו קוראים לה "אוהבת שחורים", היות שסטיבי היא אפרו-אמריקנית.
קיטי עוזבת בסערה לאחוזת אקסבייר, כשפיטר ואיליאנה מלווים אותה בביטחה.
סטיבי אינה מודעת לכך שחברי "המטהרים" צפו בכל המתרחש ושקלו להרגה, אך נמנעו מכך בשל העובדה שהיא אנושית.
בחזרה באחוזה, קיטי אומרת ללוגאן שהיא לא הייתה מעוניינת להשתתף בקטטה משום שהיה מדובר בילד מבני כיתתה ולא בנבל־על או במוטאנט.
חברי הקבוצה מתיישבים לצפות בעימות טלוויזיוני בין צ'ארלס אקסבייר לוויליאם סטרייקר על הסכנה שבהתערות המוטאנטים בחברה האנושית.
בשעה שאקסבייר מציין שהמוטאנטים הם בסך הכל השלב הבא באבולוציה האנושית, סטרייקר מציין את אמונתו כי המוטאנטים הם תועבה בעיני האל ויש לחסלם.
בסיום השידור, קיטי וחברי האקס־מן זועמים על דבריו של סטרייקר ומחליטים לשחרר קיטור באימונים.
בתחנת הטלוויזיה, עוזרת של סטרייקר בשם אן מזהה את מלוויו של אקסבייר סקוט סאמרס ואורורו מונרו כסייקלופס וסטורם.
כאשר אקסבייר עושה את דרכו חזרה לאחוזה, חבורת "המטהרים" אורבת להם בסנטרל פארק, יורה בשלושתם חיצי הרדמה ומפוצצים את הרכב בו נסעו.
המשטרה מודיעה לתלמידיו של אקסבייר כי השלושה נהרגו.
בהמשך, קיטי ואיליאנה מגלות סורקים המכוונים כלפי האחוזה.
קיטי מקצרת את הסורקים באמצעות כוחותיה, והשתיים ממתינות בסתר כדי לגלות מי הציב אותם.
בינתיים בעיר, וולברין, קולוסוס ונייטקרולר חוקרים את מקום התאונה ומגלים כי שניים צופים בהם בחשאי.
וולברין, קולוסוס ונייטקרולר נלחמים בהם עד אשר מגנטו מופיע ומנטרל אותם מנשקם.
קיטי ואיליאנה צופות כאשר כמה מחברי "המטהרים" מגיעים כדי לתקן את המכשיר שניזוק.
אן מזהה את איליאנה לפני שקיטי מצליחה להתגנב לכיוונם, ויורה בה חץ הרדמה.
הם לוקחים אותה כבת ערובה, וכשקיטי מנסה לחלץ את חברתה מתא המטען, אן מגלה זאת וממלאה את תא המטען בגז מרדים.
מגנטו וחברי האקס־מן לוכדים את אנשיו של סטרייקר ומביאים אותם לאחוזה, שם מגנטו משתמש בכוחותיו המגנטיים כדי לענות אותם ולגלות שסטרייקר מתכוון להשתמש באקסבייר כדי למחות את גזע המוטאנטים מעל פני האדמה.
במפקדתו של סטרייקר, אקסבייר עובר שטיפת מוח כאילו הוא נצלב ומותקף בידי חברי האקס־מן השונים, שמענים אותו ומטילים מום בגופו עד אשר הוא ניצל בידי סטרייקר.
שטיפת המוח נועדה לכופף את רצונו של אקסבייר ולגרום לו להצטרף למטרתו של סטרייקר.
בכך סטרייקר מקווה להשתמש בכוחותיו של אקסבייר כדי לקדם את מטרותיו לחיסול גזע המוטאנטים.
הוא מסביר לסייקלופס וסטורם הכלואים כי הוא היה בעברו חייל שעבד עבור הצבא על ניסויים גרעיניים.
הוא היה נשוי, ואשתו הייתה בהריון עם ילדם הראשון.
באמצעה של תאונת דרכים בפיניקס, סטרייקר נאלץ ליילד את אשתו, שנתקפה בצירי לידה.
כשהוא גילה שהבן שנולד לו היה מוטאנט, הוא נתקף בחרדה והרג את שניהם.
כדי לחפות על מקרי הרצח, הוא הניח את גופותיהם ברכב המשפחתי ההרוס והצית אותו.
לאחר הלווייה, סטרייקר החל לשתות לשוכרה ושוחרר מצבא לאחר שהאלכוהוליזם גרם לו להשתלח בחניכיו.
עם הזמן, סטרייקר הגיע לשפל המדרגה ומצא נחמה באלוהים.
בהאמינו כי המוטאנטים הם תועבה ויצירי כפיו של השטן, הוא החל במסע הצלב שלו נגדם.
סטרייקר אומר לשני חברי האקס־מן הכלואים כי הוא לא מתכוון להרוג אותם עדיין.
כשנודע לו דבר לכידתן של קיטי ושל איליאנה, הוא מורה על הריגתה של קיטי, לאימתה הרבה של סטורם.
המטהרים מסיעים את הרכב לדרום הברונקס, שם הם שמים שלט "מוטציות" על תא המטען ופותחים באש.
כשהם מוודאים הריגה, הם נדהמים לגלות שתא המטען ריק.
קיטי מנסה לחפש את דרכה בברונקס, אך נקלעת לחבורת בריונים בסמטה, שרוצים לשדוד אותה ולאנסה.
המטהרים מגיעים ודורשים מהם למסור את הנערה אליהם.
הבריונים מסרבים ומתפתח קרב יריות.
קיטי נמלטת בעזרת כוחותיה לשינוי פזה ומזעיקה את חברי האקס־מן לעזרתה.
כשהמטהרים רודפים אחריה, היא משנה פזה ונכנסת לרכבת תחתית שועטת.
שוטר מנסה לעזור לה, אך המטהרים רוצחים אותו בדם קר.
לפני שהם מצליחים להרוג אותה, מגנטו מגיע והודף את הכדורים בעזרת כוחותיו המגנטיים.
הוא גם מסיר את הכדור מחזהו של השוטר, שנלקח לבית החולים.
סטרייקר מורה לאקסבייר שטוף המוח להרוג את סייקלופס וסטורם הכלואים, ומתכונן לעצרת מחאה המונית בכיכר מדיסון.
חברי האקס־מן מסתננים למפקדתו של סטרייקר ומצילים את סייקלופס, סטורם ואיליאנה.
הם מגלים שסייקלופס וסטורם אינם מתים וכי מוחותיהם פשוט נכבו.
או אז, מגנטו משתמש בכוחותיו כדי לעורר אותם, והם לומדים על תוכניתו הזדונית של סטרייקר.
בעצרת, סטרייקר מחבר את אקסבייר למכונה שנועדה לגלות מוטאנטים המשתתפים בעצרת, מה שיאפשר לו להרוג אותם באמצעות כוחותיו המנטליים.
עם תחילת העצרת, סטרייקר קורא בתקיפות להשמדתם של המוטאנטים, למורת רוחם של שומרי אבטחה וסנאטור אמריקני שנוכח במקום.
כשמגנטו ושאר האקס־מן מגיעים למקום, הם מותקפים על ידי המטהרים.
כשאפם של כמה מהנוכחים – כולל אן והסנאטור - מתחיל לדמם, אן מפצירה בסטרייקר לעצור את המתקפה, אך הוא משליך אותה בקור רוח מהמרפסת לעיני המצלמות והיא שוברת את מפרקתה.
האקס־מן מגלים את פרופסור אקס ונאלצים לעלפו כדי לעצור אותו.
סייקלופס משמיד את מכשיריו של סטרייקר ומאגד את חבורת האקס־מן מתוך כוונה לעצור את סטרייקר ואת ארגונו.
הם עולים לעימות הטלוויזיוני הציבורי מול סטרייקר, שמשתמש בחזותו הדמונית של נייטקרולר כהוכחה לטענתו.
כשקיטי אומרת שנשמתו של חברה לצוות האקס־מן היא אצילה ביותר, ושהיא מעדיפה את קרבתו מאשר את דרכו של סטרייקר, זה האחרון שולף אקדח ומנסה לירות בה, אך המאבטחים יורים בו.
הקהל מתפזר, והאקס־מן – שלא עשו כל רע – מורשים לעזוב.
בחזרה באחוזת אקסבייר, האקס־מן צופים בשידור חדשות בו נאמר כי הדעה הציבורית על סטרייקר ומטרתו נהרסה ברגע שהוא איים על נערה מתבגרת לעיני רבבות צופים בשידור חי.
אקסבייר שב למצבו הנורמלי, והחבורה מציעה למגנטו להצטרף אליה.
אולם, לנוכח האירועים אשר התרחשו, מגנטו אינו מסכים ועוזב את המקום.
אקסבייר מודה לקבוצה על שהצילה את חייו, וסטורם מציינת שרק באמצעות אהבה וקבלה עצמית יוכלו המוטאנטים ובני האדם להתקיים זה לצד זה.
האל אוהב, האדם הורג 2
באותה שנה בה יצא סרט הקולנוע "אקס-מן 2" פורסם סיפור המשך למאורעות הרומן הגרפי בחוברות "אקסטרים אקס-מן".
חברי הקבוצה כוללים את סטורם, וולברין, בישופ, קאנונבול וסייג'.
בסיפור זה, האקס-מן נופשים בקנטקי כאשר הם מגלים שמטוס אסירים הנושא את הכומר ויליאם סטרייקר התרסק ללא ניצולים, ומאשימים אותם בכך.
למען האמת, ליידי דת'סטרייק מצילה את סטרייקר ומביימת את ההתרסקות כדי להפליל את האקס-מן.
במהלך חקירתם, הקבוצה מנוטרלת בידי חבורת אנשים מסתוריים נושאי נשק, וסטרייקר ודת'סטרייק מופיעים בשיקגו וחוטפים את קיטי פרייד.
קבוצת אקסטרים אקס-מן מצליחה להתגבר על תוקפיהם והם מגלים את תוכניותיו של סטרייקר לתכנת את מוחה של קיטי פרייד לשימושם.
אולם, הגנותיה של פרייד חזקות ביותר, והשניים אינם מסוגלים לבצע זאת.
בהמשך, על גופה של דת'סטרייק משתלט כוח בלתי ידוע שהורג את אנשיו של סטרייקר.
קבוצת אקסטרים אקס-מן חייבת להתמודד עם סטורם, שכוחותיה יצאו מכלל שליטה אך בסופו של דבר עוזרים להם לאתר את קיטי החטופה.
קיטי מתעוררת במאונט הייבן, עיירת מוטאנטים צעירים המנוהלת בידי כומר חביב בשם פול, אך היא מרגישה שסטרייקר אורב לה בכל פינה.
סטרייקר מוצא אותה, אך פול נחלץ לעזרתה.
האקס-מן מגיעים למאונט הייבן, אך תושביו הצעירים מתקיפים אותם, ווולברין מתעמת עם ליידי דת'סטרייק.
הוא מובס וקאנונבול ממשיך לנהל עמה קרב.
מרבית חברי הקבוצה נמצאים לפתע תחת שליטה מוחית, ובישופ צריך להילחם לבדו כדי להבין את המסתורין העומד מאחורי מאונט הייבן.
סטרייקר מראה לקיטי חלק מהמסתורין של עיירת המוטאנטים בכך שגילה שהכומר פול הרג את כל אלה אשר אינם מוטאנטים שניסו לפלוש לעיירה.
קיטי מצליחה לשבור את שליטתו של הכומר פול בתושבי העיירה, והאמת מאחוריה נחשפת כאשר תושביה מתים בזה אחר זה.
סטרייקר מסכים לעזור ולתחום את מגפת הנניטים שאגורה בגופו של הכומר פול, אך הדבר גובה מחיר יקר.
בסופו של דבר, האקס-מן מנסים לאסוף את השברים מקורותיהם בעיירה, וקיטי פרייד מחליטה להמשיך בחייה.
קיימות מספר נקודות דמיון בין עלילת הסיפור לבין סרט הקולנוע "אקס-מן 2" – האנטגוניסט הראשי הוא ויליאם סטרייקר, האקס־מן מצטרפים לכוחותיו של מגנטו, פרופסור אקס וכמה מתלמידיו נחטפים, ושימוש בפרופסור אקס ובסרברו כדי להרוג את כל המוטאנטים ברחבי העולם.
קיימות גם נקודות שוני בין שתי הגרסאות:
סטרייקר היה מדען צבאי ולא כומר, אם כי בקומיקס הוא היה בעברו בצבא אך עזב כדי להפוך למטיף.
לשתי הגרסאות של סטרייקר היה בן מוטאנט, אם כי בקומיקס הוא כבר מת לפני מאורעות הסיפור.
למעשה, סטרייקר היה זה שהרג את בנו עם היוולדו בשל היותו מוטאנט.
בסרט, סטרייקר היה אחראי להשתלת האדמנטיום בעצמותיו של וולברין.
בקומיקס הם מעולם לא נפגשו.
ברומן הגרפי, אנשיו של סטרייקר חוטפים את פרופסור אקס, סייקלופס וסטורם.
בסרט אלה רק השניים הראשונים.
בסרט, דמותה של ג'ין גריי היא דומיננטית ואף יש רמזים לעלילת סאגת הפניקס האפלה.
אולם בקומיקס, סאגת הפניקס האפלה התרחשה לפני מאורעות הסיפור וג'ין גריי כלל לא הופיעה בעלילה.
ימי עבר עתידי היא קשת סיפור פופולרית שפורסמה בחוברות הקומיקס The Uncanny X-Men #141-142 מבית מארוול קומיקס בין ינואר לפברואר 1981. את הסיפור כתב כריס קלרמונט ואייר ג'ון ביירן.
הסיפור עוסק בעתיד חלופי דיסטופי שבו מוטאנטים נכלאים במחנות ריכוז.
קיטי פרייד המבוגרת מעבירה את תודעתה לתוך קיטי פרייד הצעירה מזמן ההווה, ומביאה את חבורת האקס-מן למנוע מרגע גורלי בהיסטוריה לגרום לפאניקה המונית נגד המוטאנטים.
באותה תקופה, הצוות הקריאייטיבי כריס קלרמונט וג'ון ביירן פרסמו גם את קשת הסיפור "אקס-מן: סאגת הפניקס האפלה".
שני הסיפורים הללו העלו את פופולריותו של הזיכיון, ועלילתו של "ימי עבר עתידי" עובד מספר פעמים לאורך השנים, בין היתר גם ב"אקס-מן: סדרת האנימציה".
הגיליון הראשון של קשת הסיפור נבחר במקום ה-25 ברשימת חוברות הקומיקס הגדולות מכל הזמנים של שנת 2001. מציאות זו נקבעה כארץ-811.
עלילת הסיפור עובדה לאקס-מן: סדרת האנימציה, שבה שולבו אלמנטים מהסיפור לסיפורו של בישופ, שחוזר בזמן כדי לגלות בגידה בשורות האקס-מן.
כמו כן, וולברין והאקס-מן הציגה עלילה דומה, כאשר פרופסור אקס נמצא בתרדמת למשך 20 שנה.
כשהוא מתעורר, הוא מגלה שהמוטאנטים בעולמו נכלאו בידי זקיפי הסנטינל.
הוא מתקשר עם האקס-מן מהעבר בצורה טלפתית כדי למנוע מהדברים להתרחש.
עד לסוף העונה, עתיד זה נמנע, אך למעשה הוחלף בעידן אפוקליפס.
החוברת מהווה בסיס עיקרי לעלילת הסרט "אקס-מן: העתיד שהיה".
עלילת הסיפור נעה בין זמן ההווה - שבו האקס-מן נלחמים באחוות המוטאנטים של מיסטיק - לזמן העתיד שבו האקס-מן לא הצליחו למנוע מאחוות המוטאנטים להתנקש בחייו של הסנאטור רוברט קלי.
ביקום עתידי זה, זקיפי הסנטינל שולטים בארצות הברית, והמוטאנטים חיים במחנות ריכוז.
חברי האקס-מן מזמן ההווה מוזהרים על העתיד לבוא בידי גרסה מבוגרת יותר של קיטי פרייד, חברת קבוצתם, שתודעתה נסעה בזמן והשתלטה על הצעירה כדי להזהירם.
היא מצליחה במשימתה וחוזרת לזמנה רק כדי לגלות שהעתיד נותר ללא שינוי.
כחלק מהשלכות הסיפור, רייצ'ל סאמרס נסעה חזרה בזמן כדי להצטרף לקבוצת האקס-מן בזמן ההווה.
נמרוד, הסנטינל האולטימטיבי, עקב אחריה והפך ליריבם של האקס-מן ושל מועדון הלפייר בזמן ההווה.
אקס-מן: הדור הבא היא סדרת אנימציה אמריקאית המבוססת על סדרת הקומיקס אקס-מן מבית מארוול קומיקס.
הסדרה שואבת השראה מהגליונות המוקדמים של סדרת החוברות ועוקבת אחר חברי האקס-מן כשהם בשנות התבגרותם ולומדים לראשונה לפתח את כוחותיהם המוטאנטים ולהתמודד עם איומים חדשים.
הסדרה רצה למשך ארבע עונות ו-52 פרקים בין נובמבר 2000 לאוקטובר 2003 והופקה לשידור על ידי אולפני מארוול עבור רשת Kids' WB.
הייתה זו אחת מסדרות האנימציה הארוכות ביותר באותה תקופה, אחרי "אקס-מן: סדרת האנימציה" ו"ספיידרמן: סדרת האנימציה" של רשת Fox Kids.
הסדרה שודרה בערוץ הטלוויזיה דיסני XD מיוני 2009 ועד לדצמבר 2011.
העונה הראשונה של הסדרה מציגה את דמויות המפתח ומניחה את היסודות לקשתות סיפור עתידיות.
פרופסור אקס, סייקלופס, וולברין, סטורם וג'ין גריי מונים את חברי קבוצת אקס-מן המקורית, ועם התפתחות העונה מתווספים לרשימת חבריה נייטקרולר, שאדוקאט, ספייק ורוג, אשר הצטרפה לאחוות המוטאנטים בהתחלה.
בפרקים מאוחרים יותר, נייטקרולר מגלה את זהותה של אמו הביולוגית, וולברין מוצא תשובות על עברו המסתורי, רוג מחליפה צדדים ומצטרפת לאקס-מן ואחיו החורג של אקסבייר, ג'אגרנוט, משתחרר מהכלא.
מתרחשים עימותים תכופים בין חבורת האקס-מן לאחוות המוטאנטים.
טואד הוא הראשון שמוצג, לאחריו אוולאנש, בלוב וקוויקסילבר.
האחווה, שמונהגת בידי מיסטיק, מקבלת למעשה הנחיות מכוח עליון, ואשר זהותו מתגלה בפרק סיום העונה הכפול כמגנטו.
לאחר שסייקלופס מגלה שאחיו אלכס שרד את התרסקות המטוס שהרגה את הוריהם, שניהם נלקחים לאסטרואיד M של מגנטו, שחוטף גם כמה מחברי האקס-מן והאחווה מתוך ניסיון להגביר את יכולותיהם המוטאנטיות של סקוט ואלכס ולהסיר את רגשותיהם.
האקס-מן והאחווה מופיעים ומותירים את מגנטו ואת מיסטיק לכודים בתוך אסטרואיד M.
סקוט ואלכס מפוצצים את אסטרואיד M, אך לא לפני ששני כדורים מתכתיים מתעופפים מהאסטרואיד.
העונה השנייה מציגה מספר מוטאנטים חדשים, ביניהם נכללים חיה, שהופך למורה במכון אקסבייר ולחבר האקס-מן, וכן גרסאות הסדרה לקבוצת המוטאנטים החדשים: בום-בום, סאן-ספוט, אייסמן, וולפסביין, מאגמה, המשוכפל, ג'ובילי, קאנונבול וברזרקר.
במהלך העונה מתברר שהנבלים שלכאורה מתו בהשמדת אסטרואיד M חיים.
סייברטות' ממשיך לרדוף אחר וולברין ומגנטו מתכס תוכניות זדוניות משל עצמו.
מיסטיק מתחזה לנערה בבית הספר שמתחברת לרוג ופורצת לאחוזת אקסבייר כדי לגנוב מאקסבייר את הפרוטוקולים של סרברו, המתקן לאיתור מוטאנטים.
באמצעות הפרוטוקולים, מיסטיק מאתרת את ונדה מקסימוף, הידועה בזהותה מכשפת השני, שהיא בתו של מגנטו ואחותו של קוויקסילבר.
המוטאנטית הבלתי יציבה מתחברת לאחוות המוטאנטים עם שובה של מיסטיק, ובעזרתה האחווה מביסה את האקס-מן לראשונה.
לפני פרקי הסיום משודר פרק מפתח, שבו המוטאנט הטלפת מזמרו פותח אחת מתוך שלוש דלתות שעתידות לשחרר את נבל-העל אפוקליפס.
בפרק הסיום, אקסבייר מאמן את האקס-מן ללא ליאות כדי להילחם במגנטו, ומצוות אותם עם חברי האחווה.
סייקלופס זועם על כך שהוא צריך לעבוד עם יריביו, ועוזב את הקבוצה.
בינתיים, אחוזת אקס מתוכנתת להשמדה עצמית כאשר התלמידים עדיין לכודים בפנים.
מגנטו מגייס את סייברטות', גמביט, פיירו וקולוסוס כחברי "השוליות" שלו כדי להילחם באקס-מן ובאחווה.
באותו זמן, וולברין נלכד בידי בוליבר טראסק כדי להשתתף בניסוי נשק אנטי-מוטאנטים בשם זקיף סנטינל.
מגנטו ממשיך לתמרן את האירועים על ידי כך שהוא משחרר את זקיף הסנטינל בעיר ומאלץ את האקס-מן להשתמש בכוחותיהם בפומבי.
ונדה מאתרת את מגנטו בשעה שהוא מנסה לפעול נגד הסנטינל שמסמן אותו כמטרה.
הסנטינל מושמד וככל הנראה הורג את מגנטו לאחר שנופל עליו.
כאשר המוטאנטים אשר לא נלכדו בידי הסנטינל חוזרים לחורבות האחוזה, סייקלופס ושאר התלמידים שורדים את פיצוץ האחוזה עם מעט פציעות.
סייקלופס משליך את אקסבייר מכיסא הגלגלים שלו ומאשים אותו בפיצוץ, וכולם נדהמים כאשר אקסבייר נעמד והופך למיסטיק.
בעונה השלישית והרביעית, טון הסדרה הופך לרציני יותר.
לאחר הקרב עם הסנטינל, המוטאנטים כבר אינם בגדר סוד שמור, והתגובה הציבורית עוינת ביותר.
הסדרה מתקרבת יותר ויותר למיתוס הקומיקס, שעוסק בדעה קדומה, עיוות חברתי ואיומים גדולים נוספים.
במהלכה של העונה, אקסבייר האמיתי נמצא, מיסטיק מובסת, אחוזת אקסבייר נבנית מחדש וחברי קבוצת האקס-מן חוזרים ללימודים.
ונדה ממשיכה לחפש אחר מגנטו, שניצל ברגע האחרון בידי קוויקסילבר בנו, עד אשר מגנטו משתמש בכוחותיו הטלפתיים של המוטאנט מאסטרמיינד כדי לשנות את זכרונות ילדותה.
סקוט וג'ין מפתחים מערכת יחסים רומנטית (במיוחד לאחר שמיסטיק חוטפת את סקוט ומביאה אותו למקסיקו), וספייק עוזב את הקבוצה לאחר שכוחותיו המוטאנטיים הופכים לבלתי יציבים, והוא מחליט להתגורר עם קבוצת המורלוקים התת-קרקעית.
כחלק מקשת הסיפור המתמשכת של הסדרה, רוג מאבדת שליטה על כוחותיה, מה שמוביל לאשפוזה בבית חולים.
בתקופה זו היא לומדת שהיא בתה המאומצת של מיסטיק.
מיסטיק עצמה לומדת דרך חזיונות של המוטאנטית דסטיני בדבר גורלן של רוג ושלה, שמונח על חזרתו לחיים של מוטאנט עתיק.
אפוקליפס עולה מן המתים בפרק סיום העונה.
מזמרו מתמרן את מגנטו כדי לפתוח את הדלת השנייה, ומשתמש במיסטיק וברוג המהופנטת כדי לפתוח את השלישית, מעשה שהופך את מיסטיק לאבן.
כעת כששוחרר, אפוקליפס מביס בקלות את כוחותיהם המשולבים של האקס-מן, מגנטו, השוליות והאחווה לפני שנמלט.
בפרק הפותח את העונה, אפוקליפס ככל הנראה הורג את מגנטו בשעה שרוג רוצחת את מיסטיק על ידי כך שהיא דוחפת את דמותה הסלעית מהצוק, מה שלא מותיר לנייטקרולר אפשרות לסגירת מעגל עם אמו.
חברי האחווה מתחילים לבצע מעשים טובים, כפילתו של וולברין X-23 חוזרת, ספייק והמורלוקים עולים אל מעל לפני השטח, שאדוקאט מגלה רוח רפאים של מוטאנטית בשם דניאל מונסטאר, רוג נחטפת בידי גמביט ונלקחת ללואיזיאנה כדי לעזור לו לשחרר את אביו, ואקסבייר עורך מסע לסקוטלנד כדי להתמודד מול בנו לוקאס.
בפרק הסיום של הסדרה, אפוקליפס מביס את אקסבייר ואת סטורם, והופך אותם - יחד עם מגנטו ומיסטיק - לארבעת פרשיו.
אפוקליפס מורה לארבעת פרשיו להגן על שלושת השדים ועל בסיס המבצעים שלו, אשר יהפוך את אוכלוסיית העולם כולו למוטאנטים.
בקרב הסופי, ארבעת הפרשים חוזרים למצבם הרגיל ואפוקליפס נשלח דרך זרם הזמן לתקופה לא ידועה.
רוג ונייטקרולר מסרבים להכיר בשקריה של מיסטיק, שאדוקאט ואוולאנש מוצאים אהבה משותפת, מגנטו מתאחד עם ילדיו קוויקסילבר ומכשפת השני, סטורם וספייק נפגשים שוב ואקסבייר חוזה באיחודה של קבוצת אקס-מן שלו.
הסדרה מסתיימת בנאום של אקסבייר, שעינו צדה את העתיד בזמן שאפוקליפס השתלט עליו.
בין יתר המאורעות שיתרחשו נמנים המשכה של הפעילות האנטי-מוטאנטית, מגנטו חוזר למוטב ומלמד את קבוצת המוטאנטים החדשים, ג'ין גריי הופכת לפניקס (אם הסדרה הייתה ממשיכה, היא הייתה עוסקת בסאגת הפניקס האפלה).
קבוצת האקס-מן העתידית תכלול את סייקלופס, נייטקרולר, X-23, אייסמן, חיה, שאדוקאט, קולוסוס, סטורם ורוג, שמסוגלת לעוף ואינה משתמשת בכפפות כדי להסתיר את כוחה.
חליפותיהם של חברי הקבוצה דומים לאלה שבליין החוברות אולטימייט אקס-מן ובסדרת סרטי אקס-מן.
חברי אחוות המוטאנטים גם הם מוצגים בגרסאות הבוגרות שלהם, עם סמל סוכנות S.H.I.E.L.D מאחוריהם.
כמו כן, חזונו של אקסבייר מהעתיד מגלה צי של זקיפי סנטינל בהנהגתו של הסנטינל נמרוד.
אונסלוט הוא דמות בדיונית של נבל-על מוטאנט המופיעה בחוברות הקומיקס אקס-מן ביקום מארוול קומיקס.
דמותו הופיעה לראשונה בחוברת X-Man #15 ממאי 1996, ונוצרה על ידי צמד הכותבים סקוט לובדל ומארק וייד והמאייר אנדי קוברט.
הדמות היא האויב הראשי באירוע קרוסאובר נרחב שהתרחש לראשונה בין יוני לאוקטובר 1996 בהשתתפות החוברות אקס-מן, אקס-פקטור, אקסקליבר, אקס פורס, Generation X, קייבל, איש אקס, וולברין, והשפעותיו ניכרו בחוברות האוונג'רס, ארבעת המופלאים, איירון מן, הענק הירוק, ספיידרמן, המעניש והגובלין הירוק.
עם השנים פורסמו מספר סיפורי המשך לדמותו של אונסלוט.
מיני-סדרת המשך בשם "אונסלוט נולד מחדש" פורסמה בין ינואר 2007 לפברואר 2008 למשך חמש חוברות, ובהשתתפותם של האוונג'רס, ארבעת המופלאים, לוקי ומכשפת השני.
מיני סדרה שלישית בשם "אונסלוט חופשי" פורסמה בין אפריל ליולי 2011 למשך ארבע חוברות בהשתתפות האוונג'רס הסודיים וקבוצת אקס-מן בהופעת אורח.
דמותו של אונסלוט צצה מחדש בהקדמה לאירועי "אוונג'רס ואקס-מן: הציר", שפורסמו בין אוקטובר 2014 לפברואר 2015.
קיימת התייחסות ראשונית לדמות כאשר דמות החבויה בצללים בעלת בועת דיבור האופיינית לאונסלוט נראית כשהיא מדברת עם מיסטיק המפוחדת.
השם "אונסלוט" מוזכר לראשונה כאשר ג'אגרנוט הבלתי ניתן לעצירה מתרסק בהובוקן, ניו ג'רזי, לאחר שהוכה מספיק חזק בידי אונסלוט עד אשר זה האחרון העיף אותו לכל רוחבי המדינה.
הדמות עצמה מופיעה בזמן שהיא מתקשרת עם ג'ין גריי במישור האסטרלי.
בהמשך, אונסלוט כולא את ג'אגרנוט באבן הארגמן של סיטוראק (מקור כוחו של ג'אגרנוט) ומביס את האקס-מן.
היצור התעתד לדבוק במטרתו של מגנטו להציל את גזע המוטאנטים ולהעניק להם שליטה על כדור הארץ.
אולם, לאחר שחזה באמת מזכרונותיו של דארק ביסט אודות כדור הארץ הנמצא תחת שליטת המוטאנטים ("עידן אפוקליפס"), אונסלוט החליט כי גם למוטאנטים וגם לבני האדם אסור לשלוט, והוא התכוון להשמיד את שני הגזעים.
אחרי שחטף את פרנקלין ריצ'רדס ואת נייט גריי וגזל מהם את כוחותיהם כדי להעצים את שלו ולשנות את חזותו הפיזית, אונסלוט נלחם באוונג'רס, ארבעת המופלאים, הענק הירוק והאקס-מן (ספיידרמן ניסה להתערב בקרב, אך היה עסוק בהדיפת זקיפי הסנטינל של אונסלוט).
הדבר מוביל להקרבתם של רבים מגיבורי-העל שאינם מוטאנטים, אשר נכנסים לתוך גופו ומחלישים אותו מבפנים, ובכך מאפשרים לאקס-מן להשמידו לבסוף.
לאחר הקרב, כל גיבורי-העל נחשבים למתים, מלבד פרנקלין ריצ'רדס, נייט גריי, קוויקסילבר, הענק (אשר הופרד פיזית מהאלטר אגו שלו, ברוס באנר), כפילו של מגנטו שנודע בשם ג'וזף וקבוצת האקס-מן.
אונסלוט הוא ישות עוצמתית שנוצרה כתוצאה מאיחודם המחשבתי של פרופסור צ'ארלס אקסבייר ומגנטו, כאשר החלק האפל שבנשמתו של מגנטו זינק לתוך המקביל לו בנשמתו של אקסבייר.
כאשר מגנטו קרע מוולברין את שלד האדמנטיום מעליו במהלך קרב בין קבוצת אקס-מן לקבוצת השוליות של מגנטו בסוף אירועי "משיכות קטלניות", אקסבייר השתמש בכוחותיו הטלפתיים כדי לכבות את מוחו של מגנטו, ובכך גורם לו להיכנס למצב קטטוני.
על כוח הריפוי של וולברין נוצר עומס יתר במידה שגרמה לו להיכבות, ולא היה ברור אם הוא ישרוד.
במהלך הקישור המחשבתי, רגשות הזעם, הצער והתשוקה לנקמה של מגנטו חדרו לתת-המודע של אקסבייר והתחברו עם הרגשות השליליים שצבר במהלך שלושים השנים האחרונות.
אגרגציה זו הובילה להיווצרו של אונסלוט.
דמותו של אונסלוט נותרה רדומה למשך זמן מה.
בהדרגה, תיסכולו של אקסבייר בנוגע לחלומו להרמוניה בין המוטאנטים לבני האדם החל להתגבר, והוחמר על ידי ההיסטריה האנטי מוטאנטית היום-יומית, על ידי מותם של מוטאנטים בידי וירוס הירושה, ועל ידי כישלונו האישי בניסיון להחזיר למוטב את סייברטות'.
אקסבייר הגיע לנקודת שפל כאשר בני אדם שונאי מוטאנטים הרגו מוטאנטית צעירה על מדשאות בית הספר לצעירים מחוננים ע"ש אקסבייר, למרגלות הבסיס הסודי של קבוצת האקס-מן.
היה זה באותו רגע שאונסלוט התעורר והחל להופיע בפני אחרים.
לאחר העימות עם ג'אגרנוט, אונסלוט פלש לבסיס זקיפי סנטינל הממומן בידי הממשלה.
הוא הוריד את המידע על האנדרואידים ציידי המוטאנטים ומחק חלקים מזכרונותיהם של אלה העובדים במפעל.
מעט לאחר מכן, כאשר התחבא במוחו של אקסבייר, הוא פגש באיש אקס רב-העצמה, ששלף את צורתו האסטרלית של אקסבייר מתוך המישור האסטרלי לתוך העולם האמיתי ו"לימד" את אונסלוט דרך פעולותיו כיצד להימלט מהמישור האסטרלי ולנוע בחופשיות.
לאחר שהשתלט על גופו ומחשבתו של אקסבייר, אונסלוט קרא לקבוצת האקס-מן.
כאשר הם התנגדו לתוכניתו להפוך לחייליו במלחמה כוללת נגד האנושות, אונסלוט חשף את עצמו בפניהם וניסה להשמידם.
בישופ נזכר בסיפורי ילדות שבהם בוגד מתוך הקבוצה הרג את האקס-מן, והבין כי מדובר באקסבייר עליו השתלט אונסלוט.
הוא הציל את חבריו לקבוצה, וכשלקח את גופתו של אקסבייר עמו, אונסלוט נמלט.
כעת כשהוא חופשי, אונסלוט יוצר לעצמו הקרנה מחשבתית בצורת ילד בשם צ'ארלס, כדי להרוויח את אמונו של פרנקלין ריצ'רדס, בנם של ריד ריצ'רדס וסוזן סטורם-ריצ'רדס.
אונסלוט הצליח ללכוד את הילד למרות ניסיונות הצלה מצד הוריו.
בהמשך הוא לוכד גם את איש אקס, ומתכוון להשתמש בכוחו הטלפתי כדי לקדם את תוכניותיו של אונסלוט להפוך את האנושות כולה לתודעה קולקטיבית אחת.
אונסלוט חזר לניו יורק, תכנת את זקיפי הסנטינל למלא אחר פקודותיו וליצור מרחב הגנתי מסביב לעיר, ובכך לבודד את העיר מפני שאר העולם.
האקס-מן, ארבעת המופלאים והאוונג'רס מתעמתים עם אונסלוט.
העימות הראשון עמו ועם כוחותיו הוביל להצלתו של אקסבייר, והנבל העוצמתי התקיים כאנרגיה הכלואה בשריון שלו.
עימות שני ואחרון התרחש בסנטרל פארק.
לאחר מספר ניסיונות כושלים לשחרר את איש אקס ואת פרנקלין ריצ'רדס מהשריון של אונסלוט, גיבורי-העל שבו למתקפה נוספת.
חברת האקס-מן ג'ין גריי השתמשה בטלפתיה כדי לכבות את החלק הרציונלי של ברוס באנר ממוחו של הענק הירוק.
כתוצאה מכך, הענק הירוק החזיק באינטליגנציה חייתית ובכוח בלתי יאמן.
הוא נלחם באונסלוט וקרע מעליו את השריון שלו.
פיצוץ האנרגיה העז שהתרחש הפריד בין ברוס באנר לענק הירוק, ואונסלוט נותר כישות אנרגטית טהורה, החסינה לכל מתקפה פיזית.
לאחר מכן, אונסלוט משתמש בכוחו של פרנקלין ריצ'רדס כדי ליצור שמש שנייה שתשמיד את גיבורי-העל ואת מנהטן.